Document ID: 32012D0161

KOMISIJAS ĪSTENOŠANAS LĒMUMS
(2012. gada 19. marts),
ar ko paredz sākt izmeklēšanu saskaņā ar Padomes Regulas (EK) Nr. 732/2008 17. panta 2. punktu saistībā ar Apvienoto Nāciju Organizācijas Vienotās konvencijas par narkotiskajām vielām faktisko īstenošanu Bolīvijā
(2012/161/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2008. gada 22. jūlija Regulu (EK) Nr. 732/2008 par vispārējo tarifa preferenču sistēmas piemērošanu laikposmā no 2009. gada 1. janvāra un par grozījumiem Regulās (EK) Nr. 552/97, (EK) Nr. 1933/2006 un Komisijas Regulās (EK) Nr. 1100/2006 un (EK) Nr. 964/2007 (1) un jo īpaši tās 17. panta 2. punktu,
apspriedusies ar Vispārējo preferenču komiteju,
tā kā:
(1)
Bolīvijas Daudznacionālās valsts (turpmāk “Bolīvija”) valdība 2011. gada 29. jūnijā iesniedza Apvienoto Nāciju Organizācijas (ANO) ģenerālsekretāram ANO Vienotās konvencijas par narkotiskajām vielām denonsēšanas dokumentu. Denonsēšana attiecībā uz Bolīviju stājās spēkā 2012. gada 1. janvārī.
(2)
Pēc tam Bolīvija iesniedza dokumentu, lai atkārtoti pievienotos ANO Vienotajai konvencijai par narkotiskajām vielām, ietverot tajā atrunu par kokas krūmu lapu tradicionālo lietojumu (jo īpaši košļāšanai un izmantošanai medicīnā). Patlaban šo atkārtotas pievienošanās pieprasījumu izvērtē konvencijas dalībvalstis.
(3)
Regulas (EK) Nr. 732/2008 15. panta 2. punktā paredzēts, ka īpašo veicināšanas režīmu ilgtspējīgai attīstībai un labai pārvaldībai, kas minēts regulas II nodaļas 2. iedaļā, var uz laiku atcelt, jo īpaši tad, ja valsts tiesību aktos vairs nav iekļautas III pielikumā minētās konvencijas, kas ratificētas atbilstoši 8. panta 1. un 2. punkta prasībām, vai ja šie tiesību akti netiek faktiski īstenoti. Minētais režīms Bolīvijai tika piešķirts ar Komisijas Lēmumu 2008/938/EK (2).
(4)
ANO Vienotā konvencija par narkotiskajām vielām ir minēta Regulas (EK) Nr. 732/2008 III pielikuma B daļas 24. punktā.
(5)
Regulas (EK) Nr. 732/2008 17. panta 1. punktā noteikts, ka tad, ja Komisija saņem informāciju, kas var attaisnot pagaidu atcelšanu, un ja tā uzskata, ka ir pietiekams pamats sākt izmeklēšanu, tā informē Vispārējo preferenču komiteju un pieprasa apspriešanos. Saskaņā ar 17. panta 2. punktu pēc apspriešanās Komisija var lemt par izmeklēšanas sākšanu.
(6)
Ir jāizanalizē, vai minētās konvencijas denonsēšanas sekas attaisno īpašā veicināšanas režīma pagaidu atcelšanu. Tāpēc ir pietiekams pamats sākt izmeklēšanu.
(7)
Apspriešanās ar Vispārējo preferenču komiteju notika 2012. gada 27. februārī,
IR PIEŅĒMUSI ŠO LĒMUMU.
1. pants
Komisija sāk izmeklēšanu, lai noskaidrotu, vai ANO Vienotās konvencijas par narkotiskajām vielām denonsēšana attaisno to, ka uz laiku tiek atcelts Bolīvijas izcelsmes produktiem piemērojamais īpašais veicināšanas režīms ilgtspējīgai attīstībai un labai pārvaldībai.
2. pants
Šis lēmums stājas spēkā tā pieņemšanas dienā.
Briselē, 2012. gada 19. martā

Labels: 0
3
18
5